Na Gimnaziji Jurija Vege že četrto leto posvečamo dnevu kulture celodnevno bogato dogajanje  v okviru Kulturnega maratona, seveda, če nam to dovoli vreme.

Letos smo se pri snovanju Kulturnega maratona oprli na lastno ustvarjalno tradicijo, zato  ga posvečamo 45-letnici delovanja Pionirskega doma na Gimnaziji Jurija Vege. V okviru vzgojiteljske šole so profesorice in njihove dijakinje za vsestranski razvoj malčkov poskrbele z različnimi ustvarjalnimi delavnicami. Vse to želimo na podoben način oživiti z različnimi (jezikovna, plesna, cirkuška, pravljičarska) delavnicami, namenjenimi  malčkom, ki bodo potekale od 16.00-17.00. Med tem se bodo njihovi starši lahko udeležili kakšne zanimive delavnice  ali  predavanja, ki bodo tekli istočasno. Ob 17. uri bo  sledila  okrogla miza, posvečena praznični temi 45-letnice Pionirskega doma, ki jo bo vodila dr. Sonja Rutar.

Od 16.00-19.00 bodo potekale ustvarjalne delavnice namenjene dijakom, osnovnošolcem in zunanjim obiskovalcem , in sicer gledališka, fotografska, likovna  in literarna; dve sociološki delavnici o strpnosti in nenasilju  in o reprezentaciji žensk v medijih; jezikovna delavnica na temo švedskega jezika in optična delavnica. Možno bo tudi prisluhniti predstavitvi  mednarodno uspešnih raziskovalnih nalog ali  se udeležiti pogovora s tremi dijakinjami, ki so bile na mednarodni izmenjavi v Indiji.

Na jam sessionu  v telovadnici bodo lahko  uživali tako glasbeni ustvarjalci kot njihovi poslušalci. Že ob 14. uri se bo v šolski kuhinji začela vrhunska kulinarična delavnica pod vodstvom mojstra Klavdija Piriha, ki bo ob 19. uri ponudila kulinarične  mojstrovine ne samo na ogled, ampak tudi na pokušino.

Ob 20.00 si bomo  v naši predavalnici ogledali novi dokumentarec Dušana Moravca in Mihe Šaleharja o slovenski sodobni glasbi  in na koncu z njima tudi poklepetali.

Izbira je velika, zato vas vabimo, da na naši šoli preživite razgibano  popoldne in  zanimiv večer.

Natančnejši podatki  bodo sproti objavljeni na naši spletni strani!